b'\n_START_ARTICLE_\nNapata\n_START_SECTION_\nZgodnja zgodovina\n_START_PARAGRAPH_\nNapato je ustanovil faraon Tutmoz III. po zasedbi Nubije v 15. stoletju pr. n. \xc5\xa1t. Bli\xc5\xbenji hrib D\xc5\xbeebel Barkal je ozna\xc4\x8deval ju\xc5\xbeno mejo Novega egip\xc4\x8danskega kraljestva. _NEWLINE_Leta 1075 pr. n. \xc5\xa1t. je visoki Amonov sve\xc4\x8denik v Tebah postal dovolj mo\xc4\x8dan, da je omejil oblast faraona Smendesa I. iz Enaindvajsete dinastije v Gornjem Egiptu. Ukrep je pomenil za\xc4\x8detek tretjega vmesnega obdobja Egipta (1075-664 pr. n. \xc5\xa1t.). Razdrobitev oblasti v Egiptu je omogo\xc4\x8dila Nubijcem, da so se osamosvojili in ustanovili Kraljestvo Ku\xc5\xa1 s sredi\xc5\xa1\xc4\x8dem v Napati.\n_START_SECTION_\nNapatsko obdobje\n_START_PARAGRAPH_\nLeta 750 pr. n. \xc5\xa1t. je bila Napata razvito mesto, medtem ko je bil Egipt \xc5\xa1e vedno politi\xc4\x8dno nestabilen.  Ku\xc5\xa1itski kralj Ka\xc5\xa1ta je to izkoristil in napadel Egipt. Njegovo politiko sta nadaljevala njegova naslednika Pije in \xc5\xa0abaka, ki je v drugem letu svojega vladanja osvojil celo dolino Nila.  Ku\xc5\xa1itski kralji so v Gornjem Egiptu vladali pribli\xc5\xbeno sto let, v celem Egiptu pa  57 let od leta 721 do 664 pr. n. \xc5\xa1t._NEWLINE_Ponovna zdru\xc5\xbeitev Egipta pod Petindvajseto dinastijo je bil pomemben dogodek, ki je pomenil za\xc4\x8detek renesanse. Religija, umetnost in arhitektura so se vrnile v stanje, kakr\xc5\xa1no je bilo v Starem, Srednjem in Novem kraljestvu. Faraon Taharka je gradil in obnavljal templje in spomenike ob celem Nilu, vklju\xc4\x8dno z Memfisom,  Karnakom, Kavo, D\xc5\xbeebel Barkalom, in drugod.\n_START_SECTION_\nAsirska invazija in konec Nubijske dinastije\n_START_PARAGRAPH_\nVladavini faraona Taharke in njegovega zadnjega  naslednika, bratranca Tantamanija, so zaznamovali stalni konflikti z Novoasirskim cesarstvom. Okoli leta 670 pr. n. \xc5\xa1t. je cesar Asarhadon (681-669 pr. n. \xc5\xa1t.) je osvojil Spodnji Egipt, vendar ni uni\xc4\x8dil tamkaj\xc5\xa1njih kraljestev, ampak jih je pretvoril v svoje zaveznike proti ku\xc5\xa1itskim vladarjem  v Gornjem Egiptu. Vladarji so njegovo ponudbo sprejeli z odporom._NEWLINE_Ko je zavladal Asarhadonov naslednik Asurbanipal, je Taharka prepri\xc4\x8dal nekaj vladarjev iz Spodnjega Egipta, da prekinejo zavezni\xc5\xa1tvo z Asirci. Asurbanipal je premagal egip\xc4\x8dansko koalicijo in egip\xc4\x8danske voditelje odpeljal v svojo prestolnico Ninive. Za vladarja Memfisa in Saisa je imenoval libijskega poglavarja Neka, ki je kot Neko I. zavladal kot prvi faraon \xc5\xa0estindvajsete egip\xc4\x8danske dinastije._NEWLINE_Leta 664 pr. n. \xc5\xa1t. so Asirci v svojem zadnjem napadu opusto\xc5\xa1ili Tebe in Memfis. Tega leta je Taharka umrl. Njegov naslednik Tantamani (664\xe2\x80\x93653 pr. n. \xc5\xa1t.) je med poskusom napada na Spodnji Egipt Neka I. ubil, Asircev, ki so podprli Nekovega naslednika Psametika I.,  pa ni mogel premagati.  Opustil je na\xc4\x8drt za osvojitev Spodnjega Egipta in se umaknil v Napato. Njegova oblast v Gornjem Egiptu je trajala do osmega leta njegove vladavine, ko je Psametik I. z velikim ladjevjem uspel ponovno vzpostaviti svojo oblast v celem Egiptu.   _NEWLINE_Petindvajseta dinastija se je kon\xc4\x8dala z umikom njenih vladarjev v Napato. Vsi vladarji iz te dinastije so bili pokopani v El Kurruju in Nuriju v piramidah, v dolini Nila prvih po Srednjem kraljestvu._NEWLINE_Napatska dinastija je \xc5\xa1e naprej vladala v ku\xc5\xa1itski dr\xc5\xbeavi, ki je v Napati in Merou cvetela najmanj  do 2. stoletja n. \xc5\xa1t.\n_START_SECTION_\nPozno napatsko obdobje\n_START_PARAGRAPH_\nNapata je \xc5\xa1e dve generaciji ostala prestolnica Kraljestva Ku\xc5\xa1 (okoli 650-590 pr. n. \xc5\xa1t.).  Njeno gospodarstvo je temeljilo na zlatu in gospodarskem sodelovanju s \xc5\xa0estindvajseto egip\xc4\x8dansko dinastijo. _NEWLINE_Napatska arhitektura, pisava, umetnost in druge kulturne oblike  so imele nubijski slog. Pogrebni obi\xc4\x8daji so bili podobni egip\xc4\x8danskim, vklju\xc4\x8dno z obuditvijo gradnje  piramid. \xc4\x8castili so tudi ve\xc4\x8d egip\xc4\x8danskih bogov. V Napati je bil najpomembnej\xc5\xa1i tebanski bog Amon, kateremu so ob vzno\xc5\xbeju D\xc5\xbeebel Barkala zgradili mogo\xc4\x8den tempelj. _NEWLINE_Po ahemenidski osvojitvi Egipta je Napata izgubila svoj gospodarski vpliv. Napatska regija je postala su\xc5\xa1na, kar je privedlo do zmanj\xc5\xa1anja \xc5\xa1tevila govedi in propadanja poljedelstva.  Resen udarec ji je zadal tudi napad Asircev leta 591 pr. n. \xc5\xa1t. Vlogo gospodarske prestolnice Nubije je prevzel Meroe. Njegova okolica ob  izlivu reke Atbare v Nil je bila bogata z \xc5\xbeelezom, ki je postalo klju\xc4\x8dni vir bogastva. Meroe se je iz gospodarskega sredi\xc5\xa1\xc4\x8da nazadnje pretvoril v prestolnico Kraljestva Ku\xc5\xa1, Napata pa je za\xc4\x8dela propadati. _NEWLINE_Leta 23 pr. n. \xc5\xa1t. je rimski guverner Egipta napadel Ku\xc5\xa1 in po spopadu s ku\xc5\xa1ko kraljico do tal poru\xc5\xa1il Napato. V Res Gestae Divi Augusti (Dejanja bo\xc5\xbeanskega Avgusta) cesar Avgust pravi, da  je \xc2\xbbprodrl do Napate, zadnjega mesta pred Meroem\xc2\xab.'